بائبلی بنیادیں - پہلا ماڈیول - پرانے عہد نامے کا مطالعہ کیوں ضروری ہے ؟
تبادلہ ِخیال کے لیے سوالات
1.  اس سبق میں آپ نے سب سے اہم چیز کیا سیکھی یا اس سبق میں کون سی چیز ایسی تھی جو آپ کی سمجھ میں نہیں آئی ؟ 

2. دو ایسی وجوہات بتائیں جن کی بنا پر پرانے عہد نامے کے ساتھ ہماری اجنبیت کا احساس بڑھ جاتا ہے۔  

3. کچھ ایسے حوالے بیان کریں جن میں یسوع نے پرانے عہد نامے کی تعلیمات کو اپنی منادی اور خدمت کے دوران استعمال کیا ۔

4. یسوع اور پولوس کی تعلیمات سے ہمیں پرانے عہد نامے اور جدید دور کی دنیا کے تعلق کے بارے میں کیا سیکھنا چاہیے ؟ 

5. بتائیے کہ جب ہم پرانے عہد نامے کو سمجھنے اور اپنی زندگیوں پر لاگو کرنے کی کوشش کرتے ہیں تو ہمارے سامنے کون سے بڑے بڑے چیلنج آتے ہیں ؟

6. کیا پرانا عہد نامہ کبھی کبھی آپ کو الجھن کا شکار کر دیتا ہے ؟ مثالیں دیجئے اور بتائیے کہ ایسا کیوں ہوتا ہے ؟

7. آپ اپنے اور پرانے عہد نامے کے درمیان اجنبیت اور فاصلے کو کس طرح کم کر سکتے ہیں ؟ 

8. اگر کوئی آپ سے یہ کہے کہ خون ، زنا اور دشمنوں سے محبت کے بارے میں یسوع کی تعلیمات پرانے عہد نامے کی تعلیمات سے متصادم ہیں تو آپ اسے کیا جواب دیں گے ؟ 

9.  پہاڑی وعظ میں یسوع نے پرانے عہد نامے میں لکھی ہوئی باتوں اور احکامات کے برعکس باتیں کیوں کی ؟ جدید دور کے مسیحی کن کن صورتوں میں وہ غلطیاں کر سکتے ہیں جن سے یسوع نے منع کیا ؟ 

10. پرانے عہد نامے کے مطالعے سے خدا کی لا تبدیل اور اٹل فطرت اور کردار سمجھنے سے کیا فوائد حاصل ہو سکتے ہیں 
نظر ثانی اور جائزہ : 
پرانے عہد نامے کے صحائف اکثر ہمیں اور آپ کو اجنبی سے لگتے ہیں کیونکہ وہ بنی اسرائیل کے لیے لکھے گئے تھے اور ان کی بنیاد بھی بنی اسرائیل کے حالات اور واقعات تھے ۔ اس وجہ سے ہمیں لگتا ہے کہ پرانا عہد نامہ ہمارے لیے اجنبی ہے۔ پرانا عہد نامہ آج کے معاشرے اور تہذیب کے لیے نہیں بلکہ ایک بہت مختلف معاشرے اور تہذیب کے لیے لکھا گیا تھا۔ آج بھی بائبل کے بارے میں آپ کے ذاتی نظریات اور عقائد کسی دوسرے مسیحی سے بہت مختلف ہو سکتے ہیں۔ جب ہم بڑے بڑے موضوعات پر نظر ڈالتے ہیں جن کا تعلق ہمیشہ مسیحی اقدار کے ساتھ ہوتا ہے تو ان موضوعات کا اپنی زندگیوں کے ساتھ تعلق سمجھنا آسان ہوتا ہے ۔ لیکن جب کچھ موضوعات کا بہت گہرا مطالعہ کیا جائے تو یوں لگتا ہے کہ ان کا ہمارے ساتھ کوئی خاص تعلق نہیں ہے۔ علم الہیات کی رُو  سے دیکھا جائے تو نئے عہد نامے کے مسیحیوں اور پرانے عہد نامے کے مسیحیوں کے عقائد میں فرق موجود ہے ۔
کیس سٹڈی :پرانے عہد نامے کے خدا سے خوف کی بنیاد پر دوری :  
سٹیو 25 سال پرانا مسیحی تھا اور وہ اپنے چرچ میں بالغوں کے لیے سنڈے سکول کی کلاس کو تعلیم بھی دیتا تھا وہ ہمیشہ نئے عہد نامے کے حوالوں کی تعلیم دیتا تھا کیونکہ اسے لگتا تھا کہ پرانا عہد نامہ سمجھنا زیادہ مشکل ہے ۔ قربانیوں کا نظام ، خدا کے دشمنوں کے خلاف لڑائیاں ، احبار کی کتاب کے قوانین ، اس دور کے لوگوں کے عجیب و غریب رسم و رواج ، کچھ نبیوں کی نہ سمجھ میں آنے والی تحریریں —یہ ساری چیزیں پرانے عہد نامے کو اجنبی بنا دیتی تھیں ۔وہ روحانی مضبوطی کے لیے زبور اور اخلاقی رہنمائی کے لیے امثال پڑھتا تھا ۔ لیکن اس کے علاوہ ، چند اہم آیات کو چھوڑ کر ، اس نے خود کو نئے عہد نامے تک محدود کر رکھا تھا ۔ جب لوگ اس سے اس بارے میں سوال کرتے ، تو وہ کہتا تھا ، " اب مسیح آ چکا ہے اس لیے ہمیں صرف نئے عہد نامے پر توجہ دینی چاہیے ۔"
 غور و خوص کرنے کے لیے سوالات :
1. اپنے ساتھی طلباء کے ساتھ مل کر اوپر دی گئی کیس سٹڈی کو پڑھیں اور پرانے عہد نامے کے بارے میں سٹیو کے خیالات کا جائزہ لیں۔
2.  پرانا عہد نامہ پڑھنے اور سننے کے بارے میں اپنے ذاتی تجربات پر بات کریں .
A.  آپ پرانا عہد نامہ کتنی بار پڑھتے ہیں ؟
B.  آپ نیا عہد نامہ کتنی بار پڑھتے ہیں ؟
C.   اگر آپ دونوں عہد ناموں میں سے کوئی ایک  دوسرے سے زیادہ پڑھتے ہیں تو اس کی وجوہات پر بات کریں ۔
D.  بہت سے چرچز پرانے عہد نامے کی بجائے نئے عہد نامے کی تعلیمات پر زیادہ زور دیتے ہیں ۔ آپ کے خیال میں اس کی کیا وجہ ہے ؟
E.  اس معاملے میں آپ کے چرچ میں کیا رجحان پایا جاتا ہے ؟ اگر کسی ایک عہد نامے کو دوسرے سے زیادہ اہم بنا کر پیش کیا جاتا ہے تو اپنے پاسٹر سے اس کی وجہ پوچھیں ۔
3.  اگر آپ پرانے عہد نامے کی کسی چیز کے بارے میں مسئلے کا شکار ہیں تو اپنے ساتھی طلباء کے ساتھ اس پر گفتگو کریں۔انہیں بتائیں کہ آپ کے مسائل کیا ہیں اور آپ کن وجوہات کی بنا پر مسئلے اور الجھن کا شکار ہیں ۔اپنے ہر ساتھی طالب علم سے کہیں کہ وہ پرانے عہد نامے میں نظر آنے والی مشکلات اور چیلنجز کی ایک ابتدائی فہرست بنائے ۔ پھر تمام شرکاء اپنی فہرست دوسروں کے ساتھ شیئر کریں اور گروپ کی صورت میں ایک فہرست بنائیں ۔
4.  اس سبق کی بنیاد پر یہ بتائیں کہ پرانے عہد نامے کے بارے میں آپ کا تصور اور نظریہ، یسو ع اور پولوس کے تصور اور نظریے سے کس طرح مختلف ہے ؟ اپنے جواب کے ساتھ حوالے اور ثبوت پیش کریں ۔
5.  اس سبق کے مطابق پرانے عہد نامے کے بارے میں یسوع اور اس کے رسولوں کے خیالات اور نظریات بیان کریں ۔
 عملی مشقیں 
· اپنے بائبل کے مطالعے کا ریکارڈ مرتب کریں ۔ ایک چارٹ بنا کر تاریخ اور حوالے کا ریکارڈ رکھیں ۔(  یہ ریکارڈ آپ کی  اُس ڈائری کا حصہ بھی بن سکتا ہے جس میں آپ اپنے خیالات اور سبق سے حاصل ہونے والی تعلیمات تحریر کرتے ہیں ۔ ہم اس تجویز پر بہت زور دیتے ہیں ۔) اس چارٹ کو بھرنے کا مقصد یہ نہیں ہے کہ آپ کو بائبل کے زیادہ مطالعے کی وجہ سے فخر کا احساس ہو یا کم مطالعے کی وجہ سے شرمندگی ہو ۔ اس کا مقصد صرف یہ ہے کہ آپ ایک بڑے منظم انداز میں خدا کی راست بازی کے راستے پر چلیں ۔ کئی مہینے یہ ریکارڈ بنانے کے بعد غور کریں کہ آپ نے پرانا عہد نامہ کتنا پڑھا اور نیا عہد نامہ کتنا پڑھا ۔یہ چارٹ بڑے سادہ سے انداز میں بنایا جا سکتا ہے - اس کا نمونہ ذیل میں دیا گیا ہے :   

